b'\n_START_ARTICLE_\nLiina Roomet\n_START_PARAGRAPH_\nLiina Roomet (s\xc3\xbcndinud Raunam; 5. m\xc3\xa4rts 1957 Tallinn \xe2\x80\x93 23. veebruar 2007 Tallinn) oli eesti keraamik, alates 1995. aastast Eesti Kunstnike Liidu ja Eesti Keraamikute Liidu liige._NEWLINE_Liina Roomet omandas keskhariduse Tallinna 1. Keskkoolis, mille ta l\xc3\xb5petas aastal 1975. \xc3\x95pingud j\xc3\xa4tkusid 1976. aastal Eesti Riiklikus Kunstiinstituudis arhitektuuri erialal. Instituudi l\xc3\xb5petas ta aastal 1982, olles vahepeal \xc3\xbcmber spetsialiseerunud keraamika erialale. Tema loodusteemaline diplomit\xc3\xb6\xc3\xb6 on t\xc3\xa4naseni eksponeeritud Eesti Kunstiakadeemias._NEWLINE_Kohe p\xc3\xa4rast k\xc3\xb5rgkooli l\xc3\xb5petamist asus Liina Roomet t\xc3\xb6\xc3\xb6le kunstitoodete kombinaadi Ars keraamikaateljees, millega j\xc3\xa4i seotuks oma elu l\xc3\xb5puni. Peamiselt kavandas ta toodangun\xc3\xa4idiseid ja autorit\xc3\xb6id. Tema loomingus on domineerivaks koobaltsinine maaling valgel pinnal._NEWLINE_Ta osales arvukatel tarbekunsti- ja erialan\xc3\xa4itustel. Tuntud on tema v\xc3\xb5istlust\xc3\xb6\xc3\xb6d Tartu keraamikan\xc3\xa4ituselt aastal 1983, Helsingi portselanitehase muuseumis korraldatud ARSi keraamika n\xc3\xa4ituselt aastal 1991 ja Eesti Keraamikute Liidu aastan\xc3\xa4ituselt "Kann" aastal 1993._NEWLINE_Liina Roometi esimene isikun\xc3\xa4itus leidis aset 1985. aastal Eesti Kunstnike Liidu maja reklaamakendel Tallinnas V\xc3\xb5idu v\xc3\xa4ljakul._NEWLINE_Ta suri p\xc3\xa4rast rasket haigust veebruaris 2007 ja tuhastati sama aasta 5. m\xc3\xa4rtsil P\xc3\xa4rnam\xc3\xa4e kalmistu krematooriumis.\n_START_SECTION_\nIsiklikku\n_START_PARAGRAPH_\nTema isa oli professor Oskar Raunam, ema metallikunstnik Salme Raunam, \xc3\xb5de metallikunstnik Ane Raunam.'